Komunikazzjoni mill-Kummissjoni lill-Kunsill u lill-Parlament Ewropew dwar l-evalwazzjoni tal-programmi ta’ kooperazzjoni bejn il-Komunità Ewropea u l-Istati Uniti ta’ l-Amerika fil-qasam ta’ l-edukazzjoni ogħla u l-edukazzjoni u t-taħriġ vokazzjonali u bejn il-Komunità Ewropea u l-Kanada fl-oqsma ta’ l-edukazzjoni u t-taħriġ ogħla /* KUMM/2005/0274 finali */





[pic] | KUMMISSJONI TAL-KOMUNITAJIET EWROPEJ | Brussel 27.6.2005 KUMM(2005) 274 finali KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW dwar l-evalwazzjoni tal-programmi ta’ kooperazzjoni bejn il-Komunità Ewropea u l-Istati Uniti ta’ l-Amerika fil-qasam ta’ l-edukazzjoni ogħla u l-edukazzjoni u t-taħriġ vokazzjonali u bejn il-Komunità Ewropea u l-Kanada fl-oqsma ta’ l-edukazzjoni u t-taħriġ ogħla KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW dwar l-evalwazzjoni tal-programmi ta’ kooperazzjoni bejn il-Komunità Ewropea u l-Istati Uniti ta’ l-Amerika fil-qasam ta’ l-edukazzjoni ogħla u l-edukazzjoni u t-taħriġ vokazzjonali u bejn il-Komunità Ewropea u l-Kanada fl-oqsma ta’ l-edukazzjoni u t-taħriġ ogħla 1. INTRODUZZJONI Din il-komunikazzjoni ġiet stabbilita b’konformità ma’ l-Artikolu 7 tal-ftehim bejn il-Komunità Ewropea u l-Istati Uniti ta’ l-Amerika ffirmat fit-18 ta’ Diċembru 2000[1] u b’konformità ma’ l-Artikolu 7 tal-ftehim bejn il-Komunità Ewropea u l-Gvern tal-Kanada ffirmat fid-19 ta’ Diċembru 2000[2]. Ir-rapport Finali ta’ Evalwazzjoni u l-isfond ta’ informazzjoni dwar il-programm se jkunu disponibbli għall-pubbliku ġenerali fuq dan l-indirizz ta’ l-internet: (http://europa.eu.int/comm/dgs/education_culture/evalreports/index_en.htm). 2. IL-PROGRAMMI TA’ KOOPERAZZJONI 2.1 Għanijiet L-għanijiet urġenti taż-żewġ Programmi huma l-kontribuzzjoni għall-promozzjoni ta’ ftehim aħjar bejn il-popli ta’ l-Unjoni Ewropea u dawk ta’ l-Istati Uniti ta’ l-Amerika u l-Kanada, inkluż għarfien usa’ tal-lingwi, kulturi u istituzzjonijiet[3] ta’ xulxin; u t-titjib tal-kwalità ta’ l-iżvilupp tar-riżorsi tal-bniedem sew fl-Unjoni Ewropea kemm fl-Istati Uniti ta’ l-Amerika u fil-Kanada. 2.2. Għodda ta’ intervent L-għodda prinċipali huwa l- proġett ta’ implimentazzjoni ta’ konsorzji ta’ tliet snin, li għandu l-għan li jkun ta’ benefiċċju għall-istudenti permezz taż-żjieda ta’ kurrikulu internazzjonali u dimensjoni kulturali fl-istudji tagħhom b’taħlita ta’ innovazzjoni kurrikulari u studju jew taħriġ barra mill-pajjiż. Il-programm KE/US fih ukoll appoġġ għal proġetti ta’ tħejjija ta’ konsorzji ta’ sena u għal attivitajiet komplimentari ta’ sena jew tnejn. Il-Proġetti ta’ tħejjija huma ddisnjati biex l-istutuzzjonijiet bi ftit jew mingħajr esperjenza internazzjonali jkunu jistgħu jippjanaw u jiżviluppaw proġett potenzjali ta’ implimentazzjoni. L-attivitajiet komplimentari jistgħu jkunu jew indipendenti jew marbuta ma’ proġett ta’ implimentazzjoni ta’ konsorzju ta’ tliet snin u huma ddiżinjati biex jipprovdu opportunitajiet għal kooperazzjoni internazzjonali f’oqsma multidixxiplinarji jew biex jieħdu ħsieb kwistjonijiet ta’ livelli ta’ kwalità, għarfien ta’ kreditu u akkreditazzjoni. Kull konsorzju jrid jinvolvi minimu ta’ sitt soċji bħala total, b’ta’ l-anqas tliet istituzzjonijiet Ewropej ta’ edukazzjoni jew taħrig ogħla minn tliet Stati Membri differenti u ta’ l-anqas tlieta mill-Kanada (programm KE/Kanada) jew l-Istati Uniti ta’ l-Amerika (għall-programm KE/US). Barra minn hekk, il-Programm KE/US jappoġġa l- iskema ta’ għotjiet Fulbright/Unjoni Ewropea li tipprovdi appoġġ għal sena sħiħa akkademika jew perjodu ta’ sitt xhur ta’ riċerka, tagħlim f’livell għoli jew studju dwar affarijiet ta’ l-Unjoni Ewropea jew relazzjonijiet KE/US f’istituzzjoni akkreditata fl-Istati Uniti ta’ l-Amerika jew fl-Unjoni Ewropea. Aktar dettalji dwar l-għodda ta’ hawn fuq jinstabu fl-Annessi għall-Ftehim[4] u fil-Linjigwida[5] mehmuża mas-sejħiet reċenti għal proposti ta’ proġetti. 2.3. Finanzjament u infiq Il-Komunità Ewropea tipprovdi finanzjament għall-użu dirett tas-soċji ta’ l-Unjoni Ewropea. L-Istati Uniti ta’ l-Amerika u l-Gvern tal-Kanada jipprovdu finanzjament għall-użu dirett tas-soċji mill-pajjiżi rispettivi tagħhom. Id-dettalji ta’ l-appoġġ finanzjarju disponibbli fil-fażi kurrenti ta’ finanzjament għal kull tip ta’ għodda ta’ intervent jinstabu fil-websajt ta’ kull Programm[6] L-iffinanzjar ta’ programmi jsir fuq bażi ta’ tqabbil ġenerali ta’ fondi bejn il-partijiet ta’ kull Ftehim. Il-baġit annwali ta’ l-Unjoni Ewropea għall-programm KE/Kanada huwa madwar 0.7 miljun euro, u għall-programm KE/US, madwar 1.7 miljun euro. Il-programm KE/US (għajr għall-Fulbright/UE) | Sena | Finanzjament UE (f’Mil €) Linja ta’ Baġit 15 02 03 (ex B7-830) | Finanzjament US (f’Mil USD) | Numru ta’ proġetti | Numru ta’ istituzzjonijiet UE involuti fi proġetti* | Numru ta’ istituzzjonijiet US involuti fi proġetti* | 2001 | 1,5 | 2,0 | 13 | 33 | 38 | 2002 | 1,6 | 2,2 | 13 | 40 | 40 | 2003 | 1,6 | 2,1 | 12 | 40 | 37 | 2004 | 1,9 | 2,3 | 13 | 41 | 39 | Totali | 6,6 | 8,6 | 51 | 154 | 154 | Il-programm KE/US | Sena | Finanzjament UE (f’Mil €) Linja ta’ Baġit 15 02 03 (ex B7-830) | Finanzjament Kanadiż (f’Mil CAN$) | Numru ta’ proġetti | Numru ta’ istituzzjonijiet UE involuti fi proġetti* | Numru ta’ istituzzjonijiet Kanadiżi involuti fi proġetti* | 2001 | 0,7 | 1,2 | 6 | 23 | 25 | 2002 | 0,7 | 1,2 | 6 | 21 | 26 | 2003 | 0,8 | 1,2 | 6 | 19 | 19 | 2004 | 0,8 | 1,2 | 6 | 21 | 19 | Totali | 3,0 | 4,8 | 24 | 84 | 89 | * Xi istituzzjonijiet jistgħu jipparteċipaw f’aktar minn proġett wieħed. Skema Fulbright/Unjoni Ewropea | Sena | Ammont ta’ l-għotja | Numru ta’ benefiċjarji | 2001 | 60.000 | 9 | 2002/2003 | 129.000 | 11 | 2004 | 100.000 | 8 | Totali | 289.000 | 28 | 3. L-EVALWAZZJONI Wara sejħa għal offerta ppublikata f’April 2004,[7] il-kuntratt għall-evalwazzjoni interim tal-programmi ta’ kooperazzjoni KE/US u KE/Kanada fl-edukazzjoni u t-taħriġ ogħla ngħata lill-kumpanija Ecorys NEI (mill-Olanda) f’Settembru 2004. Ix-xogħol ta’ evalwazzjoni beda f’Ottubru 2004 u tkompla tul perjodu ta’ ħames xhur sa l-aħħar ta’ Frar 2005. Il-Kummissjoni rċeviet ir-Rapport Finali ta’ Evalwazzjoni fl-4 ta’ Marzu 2005. Fir-rigward tal-metodoloġija, l-evalwaturi ġabru d- data għall-valutazzjoni tagħhom permezz ta’ xhieda dokumentata u riċerka (dokumentazzjoni tal-programm, applikazzjonijiet, rapporti u databases ), servejs, intervisti fl-Unjoni Ewropea, fl-Istati Uniti ta’ l-Amerika u fil-Kanada, u permezz ta’ gruppi speċifiċi u studji ta’ każi. 4. RIżULATI TA' L-EVALWAZZJONI L-evalwazzjoni indipendenti kkonkludiet li l-programmi huma għodda qawwija fit-twaqqif ta’ sħubijiet transatlantiċi fit-tul fl-edukazzjoni ogħla u t-taħriġ vokazzjonali. L-evalwaturi osservaw li kważi l-proġetti kollha rnexxilhom jistabbilixxu skambji bejn studenti bbażati fuq kurrikula komuni jew żviluppati għal xulxin. Il-programmi taw stimolu tremend lill-istituzzjonijiet li qegħdin jieħdu sehem, fakultajiet u studenti biex jibnu relazzjoni fit-tul mas-soċji Kanadiżi u ta’ l-US, u tejjbu b’mod sinjifikanti l-għarfien inter-kulturali u l-ħiliet tal-parteċipanti fil-livelli kollha. L-evalwaturi kkonkludew li l-programmi għandhom potenzjal kbir u mhux sfruttat li jista’ jintleħaq biss b’żjieda sinjifikanti fir-riżorsi ta’ baġit disponibbli. Il-Kummissjoni taqbel li hemm skop biex jiġi sfruttat aktar il-potenzjal ta’ dawn il-programmi. 4.1. Loġika ta’ intervent L-evalwaturi kkonkludew li l-programmi fil-format kurrenti tagħhom huma koerenti u qegħdin jaħdmu sewwa u li, b’mod ġenerali, is-suppożizzjonijiet kollha li fuqhom hija mibnija l-loġika ta’ intervent tal-programmi jidhru li huma validi. L-evalwaturi kkunsidraw li l-programmi huma komplimentari ma’ interventi rilevanti oħra. Ebda fatturi esterni prinċipali ma jidher li influwenzaw ir-riżultati tal-programmi f’dawn l-aħħar snin għajr għall-influwenza negattiva tad-9-11 fuq il-ħeġġa ta’ l-istudenti ta’ l-US li jistudjaw barra. Il-Kummissjoni taqbel ma’ l-analiżi ta’ l-evalwaturi fuq dan il-punt. 4.2. Rilevanza L-evalwaturi sabu li l-programmi jissoktaw ikunu rilevanti ma’ l-għanijiet ta’ tisħiħ tal-kooperazzjoni transatlantika u ta’ titjib fil-kwalità tas-sistemi edukattivi u ta’ taħriġ fl-Unjoni Ewropea. L-għanijiet uffiċjali huma l-aktar sottoskritti mis-soċji tal-proġetti, studenti li jieħdu sehem u partijiet oħra interessati, l-aktar fir-rigward ta’ l-għanijiet biex “jinġieb ’il quddiem għarfien reċiproku aktar mill-qrib” u “titjib tal-kwalità ta’ l-iżvilupp tar-riżorsi tal-bniedem”. L-evalwaturi kkonkludew li l-programmi joffru possibilitajiet wiesgħa għat-tagħlim tul il-ħajja, għalkemm baġit żgħir jillimita l-possibilità ta’ sfruttament totali tal-potenzjal tagħhom. L-evalwaturi sabu, madankollu, li mhux l-għanijiet uffiċjali kollha tal-programm jitqiesu li għandhom l-istess importanza mill-istituzzjonijiet li jieħdu sehem. 4.3. Effikaċja L-evalwaturi kkonkludew li r-riżultati u l-impatti tal-programmi kienu konsistenti fis-sħiħ ma’ l-għanijiet tagħhom. Madankollu, l-evalwaturi sabu li d-daqs tal-programmi kien żgħir wisq biex jipproduċu impatti sistematiċi. L-evalwaturi osservaw ukoll li t-tmexxija tal-programmi mill-Kummissjoni Ewropea hija esperjenza “burokratika”. Il-programmi taw sehem fit-titjib tal-kwalità ta’ l-edukazzjoni li rċevew studenti gradwati u li kienu se jiggradwaw u apprendisti, u ġabu għarfien inter-kulturali konsiderevoli fost dawk li ħadu sehem fuq kull livell. Il-biċċa l-kbira ta’ l-istudenti u l-istaff fl-iskambju jaqsmu l-esperjenzi personali tagħhom ma’ ħbieb u mal-familja f’pajjiżhom u b’hekk iġiebu ’l quddiem l-għarfien transatlantiku inter-kulturali fuq skala usa’. Il-programmi ġabu possibilitajiet aħjar lill-istudenti li jieħdu sehem biex jaħdmu f’ambjent internazzjonali. L-evalwaturi kkonkludew li s-sehem ta’ l-istudenti fl-iskambji transatlantiċi se jtejjeb il-karriera internazzjonali tagħhom. L-appoġġ finanzjarju li jingħata lill-istituzzjonijiet ta’ edukazzjoni ogħla u taħriġ vokazzjonali li jieħdu sehem fil-programmi ta’ buttatura tremenda fil-ħolqien u l-intensifikazzjoni ta’ kuntatti transatlantiċi. 4.4. Effiċjenza Il-programmi huma meqjusa bħala effiċjenti fir-rigward ta’ spejjeż, speċjalment f’dak li huma l-ispejjeż għoljin ħafna ta’ tħejjija u organizzazzjoni marbuta mat-twaqqif ta’ sħubija transatlantika ma’ l-istituzzjonijiet minn bosta Stati Membri. L-evalwaturi sabu li l-baġit għal kull proġett jidher suffiċjenti għat-twettiq ta’ l-attivitajiet tal-proġett. Titjib fl-effiċjenza jista’ jinkiseb b’tifrid aħjar ta’ l-għotijiet ta’ tħejjija u proġetti ta’ implimentazzjoni sħiħa u b’għoti ta’ finanzjament għall-mobilità ta’ l-istudent u l-istaff lil dawk il-proġetti biss li jkunu fi stadju aktar avanzat fl-iżvilupp ta’ netwerk ta’ kooperazzjoni, bħal appoġġ mhux ambigwu minn xi istituzzjoni, network tajjeb ta’ ħidma, jew xi ftehim dwar għarfien ta’ kredits u dwar proċeduri ta’ għażla u tħejjija ta’ studenti. L-evalwaturi enfasizzaw ukoll il-ħtieġa li s-servizzi tal-Kummissjoni jqabblu r-rendiment tal-proġetti fuq bażi aktar strutturata u jissuġġerixxu l-introduzzjoni ta’ sistema ta’ sorveljanza bbażata fuq software/internet. Il-Kummissjoni taqbel parzjalment ma’ l-evalwaturi. Aktar effiċjenza tinkiseb bi standards ogħla fil-livell ta’ waqt l-applikazzjoni u bl-għoti ta’ fondi għal proġetti li għandhom il-ħila juru meta ssir l-għażla li huma fi stadju avanzat ta’ kooperazzjoni. M’hemmx ħafna evidenza li turi li l-għotjiet għat-tħejjija jtejbu l-kwalità tal-proġetti. F’dak li għandu x’jaqsam mas-sistema ta’ sorveljanza bbażata fuq l-internet, il-Kummissjoni tqis li l-iskala tal-programmi ma tiġġustifikax l-introduzzjoni ta’ għodda bħal din. Din tista’ titqies biss bħala parti mill-iżviluppi li jseħħu għal programmi oħra tal-Komunità fl-oqsma ta’ l-edukazzjoni u t-taħriġ. 4.5. L-utilità u s-sostenibilità L-evalwaturi kkonkludew li l-programm ħalla benefiċċji sostanzjali u potenzjalment fit-tul lill-individwi u l-istituzzjonijiet involuti. Il-pjanijiet tal-proġetti kurrenti tas-soċji u r-riżultati minn proġetti ta’ qabel jindikaw li l-proġetti huma sostenibbli fil-wisa’, għalkemm mhux l-attivitajiet kollha jitkomplew bl-istess mod. In-nuqqas ta’ riżorsi alternattivi ta’ finanzjament wara tmiem il-proġett huwa ta’ xkiel għall-mobilità ssoktata ta’ l-istudent. Il-programmi jitqiesu li qegħdin jieħdu kont sewwa tas-sussidjarjetà. Għadd ta’ arranġamenti bilaterali jeżistu bejn l-universitajiet fuq iż-żewġ naħiet ta’ l-Atlantiku. Iżda, il-programmi jdaħħlu dimensjoni multilaterali ta’ Unjoni Ewropea li mhix qiegħda fl-arranġamenti ta’ ftehim bilaterali. Barra minn hekk, l-amministrar tal-programm fuq livell ta’ Unjoni Ewropea jippermetti ekonomiji ta’ skala. 4.6. Skema Fulbright/Unjoni Ewropea L-iskema Fulbright/Unjoni Ewropea hija komponent żgħir iżda importanti tal-programm ġenerali KE/US. L-evalwaturi kkonkludew li l-iskema ta’ għotjiet għandha rwol importanti fit-tisħiħ tar-rabtiet politiċi u kulturali bejn l-Unjoni Ewropea u l-Istati Uniti ta’ l-Amerika. Bosta minn dawk li mill-Unjoni Ewropea jieħdu sehem ġejjin minn istituzzjonijiet li jispeċjalizzaw fl-istudji ta’ integrazzjoni Ewropea. Iżda, l-evalwaturi enfasizzaw li l-iskema Fulbright/Unjoni Ewropea mhijiex relattivament magħrufa fost l-istituzzjonijiet akkademiċi nazzjonali. Il-benefiċjarji ta’ l-iskema Fulbright/Unjoni Ewropea jidhru li huma sodisfatti bl-opportunitajiet mogħtija u l-appoġġ li rċevew. 5. RAKKOMANDAZZJONIJIET Il-punti prinċipali tar-rakkomandazzjonijiet ta’ l-evalwaturi (bil-korsiv) jidhru hawn taħt, flimkien mal-kummenti tal-Kummissjoni. 5.1. Loġika ta’ intervent 1. Billi l-importanza indaqs ta’ l-objettivi kollha għad m’għandhiex għarfien, nirrakkomandaw prioritizzazzjoni tas-sitt objettivi uffiċjali tal-Programmi (f’termini ta’ l-għanijiet speċifikati tal-Programmi). Konsiderazzjoni partikolari għandha tingħata lir-riformular jew it-tneħħija ta’ l-objettiv li għandu x’jaqsam mat-tagħlim elettroniku u t-tagħlim mill-bogħod. Il-Kummissjoni taqbel ma’ din ir-rakkomandazzjoni. 5.2. Rilevanza 2. Il-parteċipazzjoni ta’ l-istudenti Kanadiżi hija issa ristretta għal studenti li għadhom ma ggradwawx u studenti gradwati sa l-età ta’ 30. Minħabba li jitqies it-tagħlim tul il-ħajja, din ir-restrizzjoni fuq l-età għandha tittaffa. Għalhekk, it-tim ta’ evalwazzjoni jirrakkomanda rikonsiderazzjoni tal-kriterju ta’ l-età tal-programm Kanadiż. Il-kriterju ta’ l-età huwa impost mir-regolamenti Kanadiżi. 3. Barra minn hekk, aħna nirrakkomandaw it-twessiegħ ta’ l-għan tal-Programm għal-lawreati li jkomplu bl-istudju peress li hemm ħtieġa ta’ skambju ta’ dawn il-lawreati. It-twessiegħ itaffi l-impatt tal-programmi billi jnaqqas ir-riżorsi diġa skarsi disponibbli għall-iskambji ta’ l-istudenti li għadhom ma ggradwawx u studenti gradwati. 5.3. Effikaċja 4. a) Biex ikun hemm sinkronizzazzjoni aħjar ta’ l-ippjanar tal-proġett mal-perjodu attwali tal-proġett, nirrakkomandaw it-twessiegħ tal-possibilitajiet għall-proġetti ta’ tħejjija ta’ sena, preferibbilment bħala parti integrata mill-proġetti tal-konsorzji. b) Barra minn hekk, nirrakkomandaw li t-tmexxija tal-Programmi tfiehem b'mod ċar il-pożizzjoni tagħha dwar twessiegħ ta' proġetti "bla spejjeż" kemm jista’ jkun malajr. c) Barra dan, għandha tingħata konsiderazzjoni xierqa li tingħata opportunità lill-proġetti li jirnexxu biex japplikaw għal finanzjament supplimentari ta’ mobilità. Fid-dawl ta’ l-esperjenza, il-Kummissjoni taqbel li l-proġetti li jistgħu jippruvaw li għandhom qafas solidu għall-kooperazzjoni inkluż appoġġ istituzzjonali mingħajr ambigwitajiet, netwerk tajjeb ta’ ħidma, u ftehim dwar għarfien ta’ kredits u proċeduri ta’ għażla u tħejjija ta’ studenti għandhom jirċievu finanzjament multi-annwali. Dan jista’ jinkiseb billi jiġu ssikkati l-kriterji ta’ għażla u ta’ l-għotjiet. 5. Biex tiżdied l-isfera ta’ influwenza tal-Programmi (b’konformità ma’ l-ambizzjonijiet tal-Programmi), nirrakkomandaw żjidiet sostanzjali fil-baġit tal-Programmi ta’ Kooperazzjoni. Il-Kummissjoni tieħu nota ta’ din ir-rakkomandazzjoni li għandha titpatta minn impenn simili minn naħa ta’ l-Istati Uniti ta’ l-Amerika u l-Kanada. 6. Billi bosta proġetti jiltaqgħu ma’ problemi simili fl-organizzazzjoni ta’ l-attivitajiet tagħhom, nirrakkomandaw li l-prassi t-tajba għandha tkun disponibbli għall-applikanti u s-soċji fil-proġetti, pereżempju permezz ta’ l-Internet. Din il-prassi tajba għandha tipprovdi tagħrif dwar suġġetti bħal l-organizzazzjoni ta’ taħriġ lingwistiku u tħejjija kulturali, il-koordinament ta’ ambjenti, strutturi u skedi ta’ ħin edukattivi ta’ l-istituzzjonijiet li jieħdu sehem. Għandha tingħata attenzjoni speċjali lill-attivitajiet li rnexxew ta’ tixrid u ta’ segwitu. Il-Kummissjoni taqbel ma’ din ir-rakkomandazzjoni. 7. a) Nirrakkomandaw li l-proċeduri amministrattivi jiġu ddiżinjati mill-ġdid biex is-soċji fil-proġetti jinħelsu kemm jista’ jkun mill-piż amministrattiv. b) Barra minn hekk, aħna tal-fehma li tim ta’ maniġers tal-programmi jistgħu jtejbu l-effikaċja tal-komunikazzjonijiet mas-soċji fil-proġetti. Soluzzjoni possibbli tinvolvi n-nomina ta’ manaġers ta’ kontijiet għal numru speċifikat ta’ proġetti. It-treġija tal-programmi hija regolata mid-dispożizzjonijiet tar-Regolament Finanzjarju. Il-Kummissjoni allokat staff addiżżjonali għall-programmi fl-2004. 5.4. Effiċjenza 8. a) Nirrakkomandaw l-allokazzjoni ta’ riżervi addizzjonali għat-treġija tal-Programmi, per eżempju bin-nomina ta’ aġenzija eżekuttiva għall-Programmi. b) Barra minn hekk, nirrakkomandaw li jiġi adattat il-kalendarju tal-proċeduri tal-Programmi għas-snin akkademiċi/edukattivi. c) L-istituzzjonijiet għandhom ikunu mgħarrfa bid-deċiżjoni li tikkonċerna l-proposta tagħhom ta’ l-inqas sitt xhur qabel il-bidu tas-sena akkademika u edukattiva biex titjib l-effiċjenza tal-proġetti. Bħala konsegwenza, il-proċedura ta’ għażla ta’ proġett għandha wkoll tibda sitt xhur qabel. Ir-rikors għal aġenzija eżekuttiva mhux xieraq minħabba s-sinjifikat politiku ta’ kooperazzjoni bejn amministrazzjonijiet soċji. Għal dak li jirrigwarda l-iskeda ta’ ħin, is-suġġeriment li l-proċedura ta’ għażla tibda 6 xhur qabel se jitqies. 9. Nirrakkomandaw li l-isforz ikun aktar fuq l-integrazzjoni sħiħa tal-proġetti ta’ tħejjija u l-proġetti ta’ tliet snin. Ir-rebħ ta’ għotja għal proġett ta’ tħejjija għandu jwassal għal ċans ikbar li jingħata appoġġ għal proġett ta’ tliet snin. Dan iħeġġeġ l-istituzzjonijiet biex jidħlu għal attivitajiet suffiċjenti ta’ tħejjija. M’hemmx xhieda li l-għotjiet ta’ tħejjija taw xi sehem fit-titjib tal-kwalità tal-proġetti. 10. Il-metodu kurrenti ta’ sorveljanza mhux tajjeb biex isir paragun effiċjenti tal-proġetti. Nirrakkomandaw li s-sistema eżistenti ta’ sorveljanza bbażata fuq software tkun irfinuta u msaħħa, jekk jista’ jkun permezz ta’ l-Internet. Is-sistemi ta’ sorveljanza fil-US u l-Kanada huma eżempji tajba peress li bihom jista' jsir paragun ta' proġetti fuq bażi regolari u l-iskambju ta' tagħrif dwar prassi tajba. L-użu ta’ kwestjonarji bħala parti mis-sorveljanza għandu jitqies. Il-Kummissjoni taqbel u qiegħda tagħmel studju kif l-aħjar timplimenta din ir-rakkomandazzjoni. 5.5. L-utilità u s-sostenibilità 11. Nirrakkomandaw li jitqiesu kuntatti preċedenti eżistenti fil-proċess ta’ għażla ta’ proġett. Madankollu, din ir-rakkomandazzjoni teħtieġ kawtela billi l-għażla ta' proġetti li jinvolvu biss il-parteċipazzjoni ta' kuntatti preċedenti tista’ tillimita l-aċċessibilità tal-Programmi u tista’ taqta’ qalb l-istituzzjonijiet milli japplikaw. Filwaqt li tingħata prijorità lil proġetti ġodda u lil istituzzjonijiet li qatt ma rċevew fondi taħt dan il-programm, istituzzjonijiet li ħadu sehem fi proġetti ffinanzjati preċedentement huma tabilħaqq eliġibbli f'kull seħja ġdida għal proposti. 12. Nirrakkomandaw li s-sostenibilità tkun inkorporata fil-pjan ta’ proġett. Mod xieraq biex isir dan ikun li jintalab li jiġi inkluż pjan ta’ sostenibilità fir-rapport finali. Il-pjan ta’ sostenibilità għandu juri b’mod ċar liema attivitajiet se jitwettqu, kif se jkunu realizzati u jagħti indikazzjoni tar-riżorsi involuti. Il-Kummissjoni taqbel ma’ din ir-rakkomandazzjoni. 13. L-evalwazzjoni turi li d-disponibilità ta’ għotjiet ta’ mobilità lill-istudenti hija bil-wisq l-aktar fattur importanti fit-tħeġġiġ tas-sostenibilità ta’ proġetti. Għalhekk nirrakkomandaw għotja addizzjonali għall-mobilità ta’ l-istudent, li permezz tagħha l-proġetti li jirnexxu jissoktaw fl-iskambju ta’ l-istudenti. Ħafna proġetti wrew li huma sostenibbli fis-sens li r-rabtiet ta’ kooperazzjoni stabbiliti permezz tal-programmi jinżammu wara li l-proġett ikkonċernat ikun twettaq. Dan mhux bilfors iffiser li l-attivitajiet jissoktaw eżatt bl-istess mod. Il-mobilità, per eżempju, tista’ titnaqqas jew titwaqqaf minħabba nuqqas ta’ fondi. 14. Nirrakkomandaw it-tixrid ta’ prassi tajba rigward il-finanzjament addizzjonali. Dan jista’ jsir b’ħafna modi, anki bi preżentazzjonijiet magħmula matul il-konferenza annwali, l-ikkompilar ta’ xi manwal jew database ta’ eżempji, li jkun disponibbli permezz tal-KE. Il-Kummissjoni taqbel ma’ din ir-rakkomandazzjoni. Il-Kummissjoni tat kuntratt għal studju ta’ attwalità dwar is-sostenibilità ta’ proġetti internazzjonali ta’ kooperazzjoni fl-oqsma ta’ l-edukazzjoni ogħla u t-taħriġ vokazzjonali. Ir-riżultati ta’ dan l-istudju se jkunu disponibbli fl-aħħar ta’ l-2005. 5.6. Skema Fulbright/Unjoni Ewropea 15. Jekk l-KE tirsisti għal diversità akbar f’termini ta’ sfond professjonali u istituzzjonali, l-għażla tas-suġġetti għandha tkun inqas stretta u għandha titqies attenzjoni usa’ fuq istituzzjonijiet akkademiċi Ewropej. Nirrakkomandaw li tiżdied il-prominenza tal-Programm Fulbright-UE, per eżempju, bil-pubblikazzjoni tas-sejħa għal proposti f'ġurnali akkademiċi. L-għan ta’ din l-azzjoni huwa definit fl-Anness tal-ftehim KE/US. Is-suġġeriment ta’ l-evalwaturi ser jitqies minħabba t-tiġdid possibbli tal-ftehim biex ikopri kwistjonijiet ta’ interess għar-relazzjonijiet UE/US. Il-Kummissjoni tagħraf il-ħtieġa ta’ promozzjoni aħjar ta’ l-iskema Fulbright/UE. 16. Għal fini ta’ sorveljanza u evalwazzjoni, il-Kummissjoni Fulbright għandha titlob lill-benefiċjarji jipprovdu ħarsa aktar fil-fond f’dak li pproduċew matul u wara ż-żmien li għamlu barra. Il-produzzjoni (b.e. artikoli, kotba, eċċ) b’rispons għall-parteċipazzjoni fl-iskema għandha tkun elenkata f’database. Il-Kummissjoni taqbel ma’ din ir-rakkomandazzjoni. 17. Nirrakkomandaw l-introduzzjoni ta’ mawra minima barra mill-pajjiż ta’ sitt xhur (semestru). Il-frott ta’ l-investiment jidher li huwa limitat meta l-istudenti jintbagħtu biss għal perjodu ta’ tliet jew erba’ xhur. Il-kondizzjoni ta’ perjodu ta’ mawra barra għal ta’ l-inqas semestru għandha tkun applikata bħala prijorità iżda mhux bħala kriterju ta’ eliġibilità. 18. Peress li l-benefiċjarji jidher li b’mod ġenerali m'għandhomx għarfien ta’ l-eżistenza tiegħu, nirrakkomandaw aktar prominenza għall-Programm Fulbright-UE ta’ l-organizzazzjoni alumni. Il-Kummissjoni tara’ l-valur ta’ din ir-rakkomandazzjoni. 19. Il-benefiċjarji tal-Programm Fulbright-UE għandhom jistabbilixxu rabtiet ta’ segwitu ma’ l-istituzzjoni li tospithom. Opzjoni oħra tkun li jkunu pprovduti sussidji addizzjonali lill-istituzzjonijiet ta’ l-UE u l-US għal arranġamenti ta’ skambji attwali ta’ akkademiċi (post-lawrea). Rabta mal-pjan kurrenti għall-għotjiet ta’ mobilità skond il-Programm ta’ Kooperazzjoni UE-US tista’ titqies. Filwaqt li l-ewwel parti tar-rakkomandazzjoni għandha xi valur, il-Kummissjoni hi tal-fehma li din l-iskema ta’ kooperazzjoni għandha żżomm l-ispeċifiċità tagħha u tinżamm biss biex tipprovdi għotjiet lill-individwi, mhux lill-istituzzjonijiet. 20. Filwaqt li hemm sinjali konkreti li r-riżorsi finanżjarji għall-benefiċjarji jistgħu ma jkunux suffiċjenti biex ikopru l-ispejjeż ta’ attivitajiet professjonali barra mill-pajjiż, nirrakkomandaw studju li jevalwa jekk ir-riżorsi finanzjarji pprovduti lill-benefiċjarji tal-Programm Fulbright-UE humiex suffiċjenti. Il-Kummissjoni, flimkien ma’ l-awtoritajiet ta’ l-US, se tevalwa s-suffiċjenza ta’ l-għotjiet tal-programm Fulbright-UE. 21. Minħabba s-suċċess tal-Programm Fulbright/UE, nirrakkomandaw li jiżdied il-baġit tal-programm biex jogħla n-numru annwali ta' skambji akkademiċi. Din iż-zjieda għandha sseħħ kemmildarba jkun hemm tisħiħa ġenerali tal-Programm ta’ Kooperazzjoni UE-US. Dawn ir-rakkomandazzjonijiet jistgħu jitqiesu f’xi ftehim ta’ programm KE/US tal-ġejjieni u jistgħu jseħħu jekk kemmildarba jkun hemm tisħiħa ġenerali sinjifikanti tal-programm ta’ kooperazzjoni KE-US. 6. KONKLUżJONIJIET L-evalwazzjoni interim tikkonferma r-rilevanza tal-programmi KE/US u KE/Kanada, li rnexxielhom jipprovdu stimolu qawwi għall-kooperazzjoni transatlantika fl-edukazzjoni ogħla u t-taħriġ vokazzjonali. L-evalwaturi kkonkludew li l-biċċa l-kbira tal-proġetti rnexxielhom jimplimentaw l-iżvilupp ta’ kurrikulum ippjanat u l-attivitajiet ta’ mobilità ta’ studenti u, b’mod aktar importanti, li kull wieħed mill-programmi kien effettiv biex joħloq rabtiet istituzzjonali, professjonali u minn poplu għal poplu fuq tul ta’ żmien lil hinn fuq l-Atlantiku. Għalhekk taw sehem sew fit-titjib ta’ għarfien reċiproku kif ukoll fil-kwalità tas-sistemi tagħna ta’ edukazzjoni ogħla u taħriġ vokazzjonali. L-evalwaturi għamlu għadd ta’ suġġerimenti biex isir titjib f’ċerti aspetti tal-programmi iżda ma sabu ebda nuqqas prinċipali. Ħafna minn dawn is-suġġerimenti jirrigwardaw il-programmi fil-ġejjieni aktar milli fil-preżent. Il-Kummissjoni diġa ħadet passi fir-rigward ta’ xi ftit mis-suġġerimenti u se tqis ħafna minnhom bil-mod li jidher hawn fuq. [1] Deċiżjoni tal-Kunsill nu. 2001/196/KE dwar il-konklużjoni u l-iffirmar tal-ftehim KE-US, ippubblikata fil-ĠU L71 tat-13/3/2001 [2] Deċiżjoni tal-Kunsill nu. 2001/197/KE dwar il-konklużjoni u l-iffirmar tal-ftehim KE-US, ippubblikata fil-ĠU L71 tat-13/3/2001 [3] Għas-sett sħiħ ta’ l-għanijiet, ara l-Artikolu 3 ta’ kull wieħed mill-Ftehimiet kurrenti [4] Ara n-noti 1 u 2 f’qiegħ il-paġna. [5] Linjigwida tal-Kanada:http://europa.eu.int/comm/education/programmes/eu-canada/call/guidecan_en.pdf Linjigwida ta’ l-US: http://europa.eu.int/comm/education/programmes/eu-canada/call/guidecan_en.pdf [6] Ara t-taqsimiet “Kemm hemm appoġġ finanzjarju disponibbli?” fi: Websajt UE Programm tal-Kanadahttp://europa.eu.int/comm/education/programmes/eu-canada/call/guidecan_en.pdf Websajt UE Programm ta’ l-US:http://europa.eu.int/comm/education/programmes/eu-usa/usa_en.html [7] Seħja għal Offerta nu. EAC/24/04 ippubblikata fil-Ġ.U. 2004-S 77-065229 ta’ l-20/04/2004